FI Euroopan unionin virallinen lehti C 265/7

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 265/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

” ” (MRECH KAMPOT) / ”POIVRE DE KAMPOT”

EY-nro: KH-PGI-0005-01264 – 6.10.2014

SMM ( X ) SAN ( )

1. Nimi/nimet

” ” (Mrech Kampot) / ”Poivre de Kampot”

2. Jäsenvaltio tai kolmas maa

Kambodža

3. Maataloustuotteen tai elintarvikkeen kuvaus

3.1 Tuotetyyppi

Luokka 1.8. Muut liitteeseen I kuuluvat tuotteet (mausteet jne.)

3.2 Kuvaus 1 kohdassa nimetystä tuotteesta

Nimellä ” ” (alkuperäalueen kielellä, khmeriksi) / ”Poivre de Kampot” (ranskaksi) tarkoitetaan Piper nigrum L. -lajin kahden lajikkeen marjoja. Kyseiset lajikkeet ovat Kamchay ja Lampong (tai Belantoeung), jotka tunnetaan alueella pienilehtisenä ja suurilehtisenä lajikkeena. Niitä viljellään 4 kohdassa määritellyllä alueella.

” ” / ”Poivre de Kampot” -pippuria on neljää eri tyyppiä, joiden erot johtuvat korjuuajankohdasta ja käsittelytavasta:

— Viherpippuri on raakana poimittu pippurimarja. Viherpippuria voidaan myydä ja käyttää joko tuoreena (terttuina) tai suolaveteen tai etikkaan säilyttynä (joko yksittäisinä marjoina tai terttuina).

— Mustapippurin marjat korjataan puolikypsinä, kun ne alkavat muuttua vihreistä keltaisiksi, minkä jälkeen ne kuivataan. Mustapippuria myydään kokonaisina marjoina tai jauhettuna.

— Punaiset pippurit ovat kuivattuja, täysin kypsiä marjoja. Niitä myydään kokonaisina.

— Valkopippuria valmistetaan liottamalla punaisia, kypsiä marjoja. Niitä myydään kokonaisina.

Tuotteen erityisominaisuus on sen voimakas (mutta ei polttava) tulisuus, joka ei ole aggressiivinen, vaan kehittyy suussa vähitellen. ” ” / ”Poivre de Kampot” -pippurin ominaislaatu johtuu mausteisuuden lisäksi sen intensiivisestä aromista.

Pippurit ovat ihanteellisen kokoisia ja painoisia.

Tuotteen fysikaaliset ja aistinvaraiset ominaisuudet ovat seuraavat:

Tyyppi Olomuoto Koko ja tiheys Väri Tuoksu Muut Mustapippuri Kuivatut marjat ∅ ≥ 4 mm Tiheys ≥ 570 g/l Syvänmusta, musta, ruskeanmusta tai harmaanmusta. — Kokonaisen pippurin tuoksu on keskivahvasti polttava. — Jauhetun pippurin tuoksu on erittäin polttava ja pitkäkestoinen. Sallittu poikkeama (2): Marjojen koon suhteen sallitaan 5 prosentin poikkeama ja värin suhteen 2 prosentin poikkeama. Virheet, joita ei sallita: — kasvinjätteet — pöly — sienet — kukkapohjus (3) 5 %. Jauhettu pippuri Jauhe, jossa on pieniä marjan osia Tummanharmaa, mustia pisteitä. Punainen pippuri Kuivatut marjat ∅ ≥ 4 mm tiheys ≥ 570 g/l Ruskeanpunainen tai tummanpunainen. Virheet, joita ei sallita: — kasvinjätteet — pöly — sienet — kukkapohjus 1 %. Valkopippuri Kuivatut marjat ∅ ≥ 3 mm Tiheys ≥ 600 g/l Harmaanvalkoinen, pieniä keltaisia tai vaaleanruskeita pisteitä. Värin on oltava luonnollinen. Väriä ei saa muuttaa millään aineilla. Virheet, joita ei sallita: — kasvinjätteet — pöly — sienet Viherpippuri Tuoreet marjat kokonaisina terttuina Vähintään 10 marjaa/terttu. Yksittäisen marjan ∅ ≥ 3 mm. Tummanvihreä. — Yrttimäinen viherpippurin aromi. — Kokonaisen pippurin tuoksu ei ole polttava. — Jauhetun pippurin tuoksu on voimakkaan polttava, mutta nopeasti häviävä. Virheet, joita ei sallita: — kasvinjätteet — pöly — sienet Marjat tai kokonaiset tertut suolavedessä tai etikassa Vähintään 10 marjaa/terttu. Yksittäisen marjan ∅ ≥ 3 mm. Vihreänä pysyvä. Väri ei saa muuttua ruskeaksi.

” ” / ”Poivre de Kampot” -pippurin eri tyyppien erityispiirteet:

— Viherpippurin maku on raikkaan sitrusmainen, ja se on vähemmän mausteinen kuin kuivatut pippurityypit.

— Mustapippurin maku on syvempi ja vahvempi ja siinä on kukkien, eukalyptuksen ja mintun vivahteita. Se voi vaihdella makeahkosta voimakkaan mausteiseen.

— Punainen pippuri on makeampi ja vähemmän mausteinen kuin mustapippuri, mutta sen maku on täyteläisempi. Sen aromi on voimakkaan hedelmäinen.

— Valkopippurissa marjan kuori poistetaan liotuksen jälkeen, jolloin maku muuttuu. Siinä on tuoreen ruohon ja limetin vivahteita.

Tuotetta pidetään kaupan suljetuissa pakkauksissa (joita valmistetaan eri materiaaleista ja joita on eri kokoisia), joissa on 3.6 kohdassa tarkoitetut tiedot.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava yksilöidyllä maantieteellisellä alueella. Niihin kuuluvat:

— viljely

— marjojen keruu

— kuivaus (musta- ja valkopippuri ja punaiset pippurit)

— liotus (vain valkopippuri)

— marjojen lajittelu

— säilöntä (vain viherpippurit suolavedessä tai etikassa).

Tuore, vihreä ” ” / ”Poivre de Kampot” -pippuri on siis tuotettava yksilöidyllä maantieteellisellä alueella.

Myös musta, punainen, valkoinen ja säilötty vihreä ” ” / ”Poivre de Kampot” -pippuri on tuotettava ja jalostettava liottamalla tai säilömällä yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tuotepakkauksissa on oltava nimi ” ” tai ”Poivre de Kampot”. Nimeen voidaan liittää sen käännös sen alueen virallisella kielellä, jossa tuotetta pidetään kaupan (esim. englanninkielisissä maissa ”Kampot Pepper”). Käännetyn nimen kirjasinkoon on oltava vähintään yhtä suuri kuin muissa pakkauksen suurimmissa teksteissä. Ilmaisu ”suojattu maantieteellinen merkintä” on esitettävä lähellä nimeä ” ” tai ”Poivre de Kampot”, jonka lisäksi voidaan merkitä tuotteen nimen käännös.

Pakkaukseen on merkittävä yksilöllinen eränumero, jonka avulla varmistetaan tuotteen jäljitettävyys.

Pakkausmerkinnöissä on myös oltava selvästi näkyvissä seuraavat tiedot:

— Tuotteen logo samalla kielellä: tai

— Kambodžan suojattujen maantieteellisten merkintöjen kansallinen logo:

Pakkausmerkinnöissä voi olla myös muiden sellaisten maiden tai alueiden suojatun maantieteellisen merkinnän (tai vastaavan) logo, joissa ” ” / ”Poivre de Kampot” on vastaavalla tavalla suojattu.

4. Maantieteellisen alueen tarkka rajaus

Maantieteellinen alue käsittää seuraavat Kambodžan eteläosassa sijaitsevat alueet:

— Kampong Trach, Dan Tong, Toeuk Chhou, Chhouk ja Kampot City, jotka kaikki sijaitsevat Kampotin maakunnassa.

— Kep City ja Damnak Chang Aeur Kepin maakunnassa.

5. Yhteys maantieteelliseen alueeseen

Tuotteen maineen ja laadun sekä sen maantieteellisen alueen välillä on syy-seuraussuhde.

Maine:

Kambodžan pippurintuotannosta on maininta jo 1200-luvulta peräisin olevassa kiinalaisen tutkimusmatkailijan Zhou Daguanin kirjoituksessa.

Kampotin maakunnassa nousi todellinen ”pippurikuume” 1800-luvun lopulla, kun ranskalaiset siirtomaaisännät saapuivat maahan. 1900-luvun alussa pippurin viljely lisääntyi Kampotissa jopa 8 000 tonniin vuodessa. 1900-luvun puolessavälissä Kampotin pippurin tuotanto vakiintui noin 3 000 tonniin vuodessa. Tuote oli laadultaan erinomaista. Pippuri yhdistyi Kampotin nimeen tässä vaiheessa vahvasti, ja tuote oli hyvin tunnettu erityisesti Ranskassa ja muualla Euroopassa. Kampotin pippurin hyvää laatua arvostettiin erityisesti kokkipiireissä Ranskassa ja muualla Euroopassa.

Kampotin pippurin historiaa ja mainetta käsitellään kattavasti Luc Mogenet'n teoksessa Kampot, miroir du Cambodge. Promenade historique, touristique et littéraire (Editions YOU-FENG, Pariisi 2003). Siinä kuvataan, kuinka pippurinviljely toi Kampotiin vaurautta 1800-luvun lopulla. Tekijän mukaan lähes kaikki Ranskassa käytetty pippuri tuli 1920-luvulla kyseiseltä Indokiinan alueelta.

Kampotin pippurin historiaan 1800–1900-luvuilla on viittauksia monissa aikalaisjulkaisuissa, esimerkiksi seuraavissa: Paris-match (nro 969–977, 1967), Connaissance des arts (Societe Française de Promotion Artistique, nro 189, 1967), Bulletin du comité des travaux historiques et scientifiques ja Bulletin de la Section de géographie (Imprimerie nationale, 1915), Un hiver au Cambodge: chasses au tigre, à l'éléphant et au buffle sauvage (Edgar Boulangier, Mame 1887) ja Bulletin économique de l'Indochine (vol. 6, 1903).

Punaisten khmerien hallinnon ja sitä seuranneen sisällissodan aikana Kampotin pippurin tuotanto keskeytyi dramaattisella tavalla. Vuoden 1998 vaalien jälkeen maan olot alkoivat vakiintua, ja pippurin viljely alkoi jälleen. Se saavutti nopeasti aiemman arvostetun asemansa.

Kampotin ja Kepin alueen pippurintuottajien jälkeläiset palasivat sukujen vanhoille viljelysmaille, joilla oli tuotettu pippuria useiden sukupolvien ajan. Uusi polvi raivasi vanhat viljelyalueet ja aloitti tuotannon uudelleen perinteisin menetelmin.

Huhtikuussa 2010 Kampotin pippuri rekisteröitiin maantieteellisenä merkintänä Kambodžassa. Se oli ensimmäinen tuote, joka sai maassa tällaisen aseman.

Kampotin pippurin tuotannon uusi nousu on saanut näkyvyyttä tiedotusvälineissä niin Kambodžassa kuin kansainvälisestikin.

Pippurin laatua on ylistetty ja sen erityisluonnetta korostettu useissa televisiodokumenteissa, joita on esitetty maailmanlaajuisesti. Esimerkkejä näistä ohjelmista ovat BBC:n tuottama Rick Stein's Far Eastern Odyssey (Ruokamatka Kaukoidässä, 1. jakso), Ranskan M6-kanavan Zone Interdite -ohjelmasarjan dokumentti Nouveaux produits, nouvelles habitudes: révélations sur nos assiettes ja Télérame-kanavan Les petits plats du Grand Mékong -sarjan jakso Kampotin pippurista.

Kampotin pippuria ja sen erinomaista laatua on kuvattu viime aikoina myös monissa matkaoppaissa ja ruokakirjoissa, esimerkiksi teoksissa Lonely Planet Cambodia (Lonely Planet, Nick Ray, Greg Bloom, 2014), Consumed: Food for a Finite Planet (Sarah Elton, 2013), Gordon's Great Escape Southeast Asia: 100 of my favourite Southeast Asian recipes (Gordon Ramsay, 2011) ja The Rough Guide to Cambodia (Beverley Palmer, 2013).

” ” / ”Poivre de Kampot” -pippurilla on siis hyvä maine, joka liittyy sen maantieteelliseen alkuperään.

Maantieteellisestä alkuperästä johtuva tuotteen laatu

Tuotteen erityisyys, joka perustuu sen vahvaan (mutta ei polttavaan) tulisuuteen ja intensiiviseen aromiin, liittyy sen tuotantoalueen erityisiin olosuhteisiin ja paikallisiin tuotantomenetelmiin.

Korkealaatuisen pippurin tuotanto edellyttää hyvää, läpäisevää kasvualustaa ja runsaita sateita. Kampotin ja Kepin maakunnissa sataa paljon ja säännöllisesti; sadekausi on kuivaa kautta pidempi. Kyseisen alueen keskimääräinen sademäärä on näin ollen suuri (yli 2 000 mm vuodessa) ja jakautunut tasaisesti pitkin vuotta, mikä vaikuttaa suoraan tuotteen laatuun, erityisesti sen aromiin ja tasapainoiseen tulisuuteen. Toisaalta alueen pinnanmuodostuksen ansiosta suurin osa viljelmistä on voitu sijoittaa kukkuloiden rinteille tai vuorten juurille, jossa kasvualustan läpäisevyys on hyvä.

Alueen viljelijät käyttävät pippurinviljelyssä kahta erityistä tekniikkaa:

— Pippurikasvit istutetaan kohopenkkeihin ja viljelmien ympärille kaivetaan kastelukanavia, jotta liika vesi pääsee hyvin valumaan pois.

— Viljelmille tuodaan säännöllisesti uutta maata.

Nämä kasvualustan läpäisevyyden varmistamiseen tähtäävät viljelytekniikat vaikuttavat myös siihen, että pippurista tulee voimakasaromista ja tasapainoisen tulista.

Viljelytekniikat, esimerkiksi se, että viljelmille tuodaan säännöllisesti uutta maata ja että tukitolppien välit ovat leveät ja nuoret taimet saavat sopivasti varjoa, vaikuttavat osaltaan siihen, että pippurin marjoista saadaan ihanteellisen kokoisia ja painoisia.

Eritelmän julkaisutiedot

(tämän asetuksen 6 artiklan 1 kohdan toinen alakohta)

http://cambodiaip.gov.kh/TemplateTwo.aspx?parentId=34&menuid=74&childMasterMenuId=74&lang=en

(1) EUVL L 343, 14.12.2012, s. 1.

(2) Sellaisten marjojen prosenttiosuus, jotka eivät täytä koko- ja värivaatimuksia.

(3) Kukkapohjus on pippurikasvin kukan varsimainen osa, joka on kiinnittynyt kukan ja marjan keskelle. Kukkapohjus on jätettä, joka poistetaan marjoista sadonkorjuun yhteydessä.